9/3/22

**לכבוד מר חילי טרופר**

**שר התרבות והספורט**

**ממשלת ישראל**

**כבוד השר טרופר שלום רב,**

לאחרונה נודע לנו שבחודש אפריל הקרוב מתוכנן אירוע נרחב של רכיבה באופנועי שטח בדרום מדבר יהודה, כחלק מ"אליפות העולם" בפעילות זו. האירוע נתמך תקציבית ע"י משרדך ובנוסף הרשות לנהיגה ספורטיבית במשרדך היא הגוף הרגולטרי שמוסמך לאשר אירוע מסוג זה.

ממה שנודע לנו על הפעילות, מדובר ב"תצוגת תכלית" שנועדה להמחיש את יכולות הנסיעה ברכב והשליטה בו בתוואי שטח שונים, רובם ככולם מחוץ לשבילים הקיימים בשטח – אפיקי נחלים, מדרונות, מדרגות סלע ועוד.

לצערנו, נראה כי מארגני התחרות, כמו גם קהילת משתמשי "הספורט המוטורי", אינם מודעים דיים להשלכות, קצרות הטווח וארוכות הטווח, של פעילות מסוג זה במרחב.

בעוד שפעילות האדם בארץ נמשכת ברציפות מזה כמיליון שנים, והשפיעה על הנוף בדרכים רבות, הרי שפעילות מוטורית בשטח הינה תופעה חדשה. כלי רכב ממונעים נכנסו לארץ לראשונה בשלהי המאה ה-19, וחלקים גדולים מהסביבה המדברית נותרו ללא פעילות רכבי שטח (מכל הסוגים) עד לשנים האחרונות ממש.  
הכניסה המאסיבית בעשרים השנים האחרונות של כלי רכב ממונעים לשטחים הפתוחים הביאה לנזקים סביבתיים חמורים, במיוחד במערכת האקולוגית המדברית. בהיבט המיידי – מפגעי רעש ואבק משבשים את פעילותם השגרתית של בעלי חיים וצמחים, כולל סכנת דריסה לבעלי חיים קטנים, הרס פתחי מאורות וכיסוי באבק של צמחייה מקומית. בהיבט ארוך הטווח – הסרת הקרום הביולוגי המכסה את הקרקע המדברית, חושפת אותה לבלייה מואצת, משנה את משטר הזרימה המקומי ומייצרת צלקות נוף קשות. יודגש כי ההיווצרות מחדש של שכבת קרקע עשויה לקחת אלפי עד עשרות אלפי שנים, וככל שההפרעות לשטח נושאות אופי אינטנסיבי יותר, יכולת ההשתקמות הטבעית נפגעת בצורה קשה.

בנוסף לפגיעה הנופית, נסיעה באזורים עם גבי מים מגדילה את הסיכון לזיהום הגבים בחומרים רעילים (דליפות שמן, מתכות כבדות ועוד). זיהום המתגבר עוד יותר במדבר בו אירועי הגשם הינם נדירים. נזכיר כי גם גב הנראה לנו "חסר חיים" מהווה חלק מהמערכת האקולוגית המקומית, הן כמקור מי שתייה והן כבית גידול לחסרי חוליות שונים.

מבחינת המטיילים שאינם רכובים, המדבר נתפס לרוב כמקום שקט המאפשר להתנתק מהצפיפות והעומס העירוניים, והפיכת שביל מטיילים רגלי לנתיב נסיעה באופנועי שטח, פוגע קשות בחוויית הטיול באזור (לכך נלווית פגיעה אסתטית בדמות סימני צמיגים על הסלעים).

כאמור, הפעילות המוטורית בסביבה המדברית הינה תופעה צעירה מאד, כהרף עין בלבד מבחינה גיאולוגית. על אף זאת, נזקיה לשטח כבר ברורים ובולטים, במיוחד במקומות שבהם הפעילות מבוצעת בקרקעות רכות ובמדרונות תלולים.

לאור זאת, אנו פונים אלייך בכדי שתפעיל את סמכותך ותורה להעביר את המירוץ רק לשבילים קיימים בשטח (המיועדים מלכתחילה לנסיעת רכבי שטח) או לשטחי מחצבות שעברו הפרה נרחבת, כמו גם הסברה והסדרה חוקית של הפעילות רק בשטחים המסוגלים "לספוג" אותה מבחינה סביבתית. ובכך לצמצם באופן משמעותי את ההשפעות של המרוץ על המערכת האקולוגית.